b'\n_START_ARTICLE_\nEvropska pot E652\n_START_SECTION_\nSlovenski del trase\n_START_PARAGRAPH_\nV Sloveniji je to glavna cesta II. reda \xc5\xa1t. 101 v dol\xc5\xbeini 19,422 km._NEWLINE_Trasa se pri\xc4\x8dne v Podtaboru z odcepom od gorenjske avtoceste, poteka mimo Tr\xc5\xbei\xc4\x8da, kjer so zgrajene tri galerije (Fu\xc5\xbeine I. dol\xc5\xbeine 79 m, Fu\xc5\xbeine II. dol\xc5\xbeine 123 m in Fu\xc5\xbeine III. dol\xc5\xbeine 70m) in manj\xc5\xa1i viadukt. Na celotni trasi je \xc5\xa1e 12 mostov, 15 podvozov, 8 nadvozov in \xc5\xa1e galerija pod begunjskim plazom dol\xc5\xbeine 127 m. Galerija je bila zaradi slabih geolo\xc5\xa1kih razmer na plazu in bli\xc5\xbeine hudournika Mo\xc5\xa1enik zgrajena kot predor v odprtem izkopu in kasneje zasuta. Skoznjo poteka tudi struga omenjenega potoka. Cesta ima \xc5\xa1irino 7,5 m od Podtabora do Tr\xc5\xbei\xc4\x8da in 7,0 m do Ljubelja z maksimalnim vzdol\xc5\xbenim nagibom 11%. Na trasi so tudi trije izvennivojski priklju\xc4\x8dki, in sicer Podtabor, Bistrica (t. i. deteljica) in Podljubelj.'